Хэку зауэшхуэм къыщытхьа ТекIуэныгъэр илъэс 72-рэ щрикъум ирихьэлIэу Урысейм и Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев Олег и хъуэхъу
Ветеран лъапIэхэ!
Кавказ Ищхъэрэ федеральнэ округым ис цIыхухэу пщIэ зыхуэсщIхэ!
Си гуапэу сынывохъуэхъу ТекIуэныгъэм и МахуэмкIэ!
Ар зэманым, гъунапкъэхэм, политикэ зэныкъуэкъухэм къримыубыдэ махуэшхуэщ.
Зауэм и илъэсхэм сыт хуэдизкIэ япэIэщIэ дымыхъуми, а лъэхъэнэр цIыхубэм я дежкIэ къэнэнущ фронтым Iутахэмрэ къэрал абрагъуэм и тылым щылэжьахэмрэ я хахуагъэм, лIыгъэм, ерыщагъым, псэемыблэж егугъуныгъэм я щапхъэу.
Зэгуэр щыIа хэкушхуэм ис лъэпкъхэр зэпызыгъэщхьэхукI сыт хуэдэ къэрал гъунапкъэхэр ямыукъуэдийми, псоми дызэщIыгъуу къэтхьа ТекIуэныгъэм и фэеплъым дэ дызэкъуигъэувэнущ зи гъащIэми къаруми емыблэжу бэнэныгъэ ткIий езыгъэкIуэкIахэм дазэрыригушхуэмрэ абыхэм яхуэтщI фIыщIэмрэ.
ИкIи дуней псом щытепщэу щытыну щIэхъуэпсхэм мамырыгъэр къытхуахьын папщIэ зи гъащIэр зытахэм я фэеплъ нэхур ягъэпудыну дапхуэдизкIэ хущIэмыкъуми, а псоми зыри къикIынукъым, сыту жыпIэмэ, тхыдэм и дерсхэр къызыгурымыIуахэм къытрагъэзэжурэ щыуагъэхэр ялэжьу къыщIэкIынущ.
Ди дежкIэ тхыдэм и дерсыр зытеухуар Хэкур фIыуэ лъагъунырщ, сыт хуэдэ гугъуехьхэри гъэунэхуныгъэхэри къызэднэкIын папщIэ быдэу узэкъуэтын зэрыхуейрщ. Апхуэдэу щыщыткIэ, Урысейм фIыгъуэ иIэн папщIэ ди зэкъуэтыныгъэр нэхъри дгъэбыдэнщ!
Ветеран лъапIэхэ!
Си щхьэр лъахъшэу фхузогъэщхъ икIи фIыщIэ ин фхузощI гъащIэр текIуэн папщIэ лIыгъэшхуэ зэрызефхьам къыхэкIыу. Узыншагъэрэ насыпрэ фиIэну!
Кавказ Ищхъэрэм ис псоми мамырыгъэ, фIыгъуэ, ефIэкIуэныгъэ яIэну сохъуэхъу.
ПщIэ къыфхуэзыщI,
Белавенцев Олег.
